**Aptaujas “Par sniegto atbalstu energoresursu cenu pieauguma kompensēšanai mājsaimniecībām” datu analīze**

**I Eiropas Savienības dalībvalstīs sniegtā atbalsta raksturojums**

Eiropas Savienības dalībvalstis ieviesa dažādus pasākumus, lai mazinātu enerģētisko nabadzību un energoresursu cenu pieauguma un inflācijas negatīvās sekas[[1]](#footnote-1). Lielākā daļa pasākumu bija **terminēti**, lielākoties tos īstenoja līdz 2023. gada beigām. Terminēto pasākumu, kuri skar enerģētisko nabadzību un energoresursu cenas, īstenošana norāda uz iespējamu nepieciešamību pēc krīzes perioda turpināt stiprināt politiku, kas strukturālāk risina enerģētiskās nabadzības problēmu. Savukārt attiecībā uz pastāvīgiem risinājumiem īpaši svarīgs ir kļuvis materiālā atbalsta indeksācijas jautājums, lai nodrošinātu aizsardzību arī tad, ja inflāciju nosaka citi faktori, piemēram, pārtikas cenu kāpums.

Kopumā mērķētu pasākumu skaits ir lielāks nekā universālo pasākumu skaits. Pasākumi energoresursu pieejamības paaugstināšanai visbiežāk mēdz būt **universāli** – īpaši tāpēc, ka energoresursu cenu ierobežojumi, tarifu samazinājumi un ar energoresursiem saistītie nodokļu samazinājumi lielākoties ir universāli piemērojami. Savukārt pasākumi augstas inflācijas novēršanai biežāk ir **mērķēti** (īpaši tie, kuri ir saistīti ar sociālajiem pabalstiem). Vērtējot mērķētu un universālu pasākumu ietekmi uz budžetu, secināts, ka lielāku ietekmi veido universālie pasākumi. Daļēji tas var būt saistīts ar to, ka universālie pasākumi ietver plašāku tvērumu (piemēram, enegoresursu kvotas) vai tie rada lielākus izdevumus (piemēram, PVN samazinājums). Kopumā pastāvīgie pasākumi biežāk ir mērķēti (piemēram, sociālo pabalstu indeksācija, ar energoresursu atbalstu saistītie pabalsti), bet terminētie pasākumi (īpaši īstermiņa risinājumi) biežāk ir universāli, kas norāda uz iespējamām grūtībām identificēt un mērķēt atbalstu visneaizsargātākajām iedzīvotāju grupām, kurām nepieciešams atbalsts ārkārtas situācijā.

Vairākas Eiropas Savienības dalībvalstis ir norādījušas, ka tās turpmāk pārdomās, kā mērķtiecīgāk veidot **ārkārtas politikas pasākumus**, ja tādi būs nepieciešami nākotnē, tostarp vairāk paļaujoties uz sociālo pabalstu sistēmu, uzlabojot sistēmas un datus, lai identificētu iedzīvotāju mērķgrupas, atvieglojot pabalstu pārskaitīšanu, izmantojot automātiskas procedūras.

**II Mājsaimniecībām sniegtā atbalsta novērtējums – aptaujas rezultātu analīze**

***Aptaujas norise***

Lai apzinātu sniegto valsts atbalstu energoresursu cenu pieauguma kompensēšanai mājsaimniecībām 2022./2023. gada apkures sezonā Labklājības ministrija (turpmāk – LM) no 2023. gada 26.jūnija līdz 2023. gada 13.jūlijam portālā www.visidati.lv veica respondentu **aptauju** “Par sniegto atbalstu energoresursu cenu pieauguma kompensēšanai mājsaimniecībām”. Informācija par iespēju piedalīties aptaujā tika izplatīta LM mājas lapā, LM sociālo tīklu kontos (*Facebook* un *Twitter*), kā arī pašvaldību sociāliem dienestiem un LM izveidotās Sociālās iekļaušanas politikas koordinācijas komitejas locekļiem. Aptaujā piedalījās 1132 respondenti un aptaujas datu verifikācijas rezultātā par analīzei derīgiem tika atzīti 1122 respondentu dati.

Aptaujā respondentiem tika piedāvāts atbildēt uz **pieciem jautājumiem** (respondentam bija jāatbild par savu mājsaimniecību kopumā):

1. Kuru no atbalsta veidiem apkures izmaksu segšanai jūsu mājsaimniecība saņēma šajā apkures sezonā (2022./2023.gads)? (iespējami vairāki atbilžu varianti; jāatbild par katru no atbalsta veidiem)
2. Vai saņemtais atbalsts atviegloja jūsu mājsaimniecības ienākumu situāciju/ iespējas norēķināties par apkuri un elektroenerģiju? (jāatbild par katru no atbalsta veidiem)
3. Kā Jūs vērtējat sniegto informāciju par atbalsta saņemšanas iespējām 2022./ 2023.gada apkures sezonā kopumā? (vairākas atbildes iespējamas)
4. Kā Jūs vērtējat pieteikšanās procesu, lai saņemtu kompensāciju par apkurē izmantoto elektroenerģiju, briketēm vai granulām, malku, sašķidrināto naftas gāzi, dīzeļdegvielu vai pašvaldību izmaksāto mājokļa pabalstu, t.i., par tiem atbalsta veidiem, kuriem bija jāpiesakās individuāli? (vairākas atbildes iespējamas)
5. Kā jūs kopumā vērtējat 2022./ 2023.gada apkures sezonā ieviestos atbalsta pasākumus iedzīvotājiem energoresursu cenu pieauguma kompensēšanai? (vairākas atbildes iespējamas)

***Respondentu sociāli-demogrāfiskais raksturojums***

No visiem respondentiem 85,6 % bija sievietes un tikai 14,4 % – vīrieši. Vecumā 18-24 gadi bija 1,6% no respondentiem, 25-54 gadi – 72,5%, 55-64 gadi – 18,4%, 65+ gadi – 7,6 %. Ņemot vērā zemu respondentu pārstāvniecību vecumā grupā 18-24 gadi, šī vecuma grupa netika analizēta atsevišķi un tika apvienota kopā ar vecuma grupu 25-54 gadi. 16,8 % respondentu bija no Rīgas, 11,6 % – no Pierīgas, 18,4 % – no republikas nozīmes pilsētām (izņemot Rīgu), 35 % – no citām pilsētām, bet 17,7 % – no laukiem.

***Automātiski piešķirtā atbalsta novērtējums***

Starp visiem atbalsta veidiem, kuri tika izmaksāti automātiski un kuru izmaksu veica VSAA (skat. 1. att.), seniori vecumā no 65 gadiem visbiežāk saņēma 20 eiro **pabalstu pie pensijas** (28,2 % senioru) un 10 eiro pabalstu pie pensijas (17,6 % senioru). Tikai 8,2 % senioru saņēma pabalstu 30 eiro apmērā pie pensijas. Starp pirmspensijas vecuma respondentiem (55-64 gadi) visbiežāk tika saņemts 30 eiro pabalsts pie pensijas - 16,5 % no attiecīgas grupas respondentiem, 20 eiro pabalsts pie pensijas – 16,0 %, bet 10 eiro pabalsts pie pensijas – 4,4 %. Savukārt starp respondentiem vecumā 18-54 gadi 9,4 % saņēma 30 eiro pabalstu pie pensijas, 4,3 % - 20 eiro pabalstu pie pensijas, bet 1,6 % - 10 eiro pabalstu pie pensijas.

Savukārt valsts pabalstu 30 eiro mēnesī[[2]](#footnote-2) saņēma 5,7 % respondentu vecumā 18-54 gadi, 1,0 % - vecumā 55-64 gadi, 1,2 % - vecumā 65+ gadi.

No diviem līdz astoņiem procentiem respondentu norādīja, ka viņi nezin, vai mājsaimniecība, kurā viņi dzīvo, saņēma kādu no minētiem atbalsta veidiem. Visbiežāk tie bija respondenti vecumā no 65 gadiem.

**1.attēls. Atbalsta veidu apkures izmaksu segšanai mājsaimniecībai saņemšana 2022./2023.gada apkures sezonā, kuri tika piešķirti automātiski un izmaksu veica VSAA, pēc respondentu vecuma grupām (bija iespējami vairāki atbilžu varianti; bija jāatbild par katru no atbalsta veidiem)**

|  |  |
| --- | --- |
| Pabalsts 10 eiro apmērā pie vecuma, invaliditātes vai apgādnieka zaudējuma, speciālās valsts pensijas vai izdienas pensijas (maksāja kopā ar ikmēneša pensiju/ pabalstu) |  |
| Pabalsts 20 eiro apmērā pie vecuma, invaliditātes vai apgādnieka zaudējuma, speciālās valsts pensijas vai izdienas pensijas (maksāja kopā ar ikmēneša pensiju/ pabalstu) |  |
| Pabalsts 30 eiro apmērā pie vecuma, invaliditātes vai apgādnieka zaudējuma, speciālās valsts pensijas vai izdienas pensijas (maksāja kopā ar ikmēneša pensiju/ pabalstu) |  |
| Valsts pabalsts 30 eiro mēnesī kā piemaksas pie ģimenes valsts pabalsta par bērnu ar invaliditāti saņēmējam vai kā personai, kurai Latvijas Republikā ir piešķirts bēgļa vai alternatīvais statuss (maksāja kopā ar ikmēneša pensiju/ pabalstu) |  |

2. attēlā tika iekļauti tikai to respondentu vērtējumi, kuri bija norādījuši, ka saņēma attiecīgo atbalsta veidu, kurš tika piešķirti automātiski un izmaksu veica VSAA.

51,4 % respondentu, kuri saņēma pabalstu 10 eiro apmērā pie pensijas, norādīja, ka šis atbalsta veids neatviegloja viņu mājsaimniecību ienākumu situāciju/ iespējas norēķināties par apkuri un elektroenerģiju. Pārējo atbalsta veidu gadījumā tikai aptuveni piektā daļa respondentu norādīja, ka attiecīgais atbalsta veids neatviegloja viņu mājsaimniecību ienākumu situāciju. Kopumā var secināt, ka, jo lielāks bija atbalsta apmērs, jo pozitīvāk respondenti novērtēja to, ka atbalsta veids atviegloja mājsaimniecības ienākumu situāciju/ iespējas norēķināties par apkuri un elektroenerģiju (sk. 2. att.).

**2. attēls. Respondentu vērtējums par to, cik lielā mērā saņemtais atbalsta veids, kurš tika piešķirts automātiski un izmaksu veica VSAA, atviegloja mājsaimniecības ienākumu situāciju/ iespējas norēķināties par apkuri un elektroenerģiju (jāatbild par katru no atbalsta veidiem)**

Starp visiem atbalsta veidiem, kuri tika izmaksāti automātiski, samazinot pakalpojumu galarēķinu (skat. 3. attēlu), respondenti visbiežāk norādīja, ka saņēma **maksas samazinājumu par patērēto elektroenerģiju** (pirmās 100 kWh) **un obligātās iepirkuma un jaudas komponentēm** (45,9-53,5 %). Tomēr salīdzinoši liels respondentu skaits atbildēja, ka viņi nezina, vai viņu mājsaimniecība saņēma šādu atbalsta veidu (8,9 % no respondentiem vecumā 18-54 gadi, 8,7 % - 55-64 gadi, 11,8 % - 65+ gadi). Tāpat jāatzīmē, ka ap 40% no respondentiem (37,5-42,4 %) norādīja, ka viņu mājsaimniecība nesaņēma maksas samazinājumu par patērēto elektroenerģiju, kas norāda uz to, ka iedzīvotāji nebija informēti par šāda atbalsta automātisku piemērošanu.

**Maksas samazinājumu par centralizēto siltumapgādes pakalpojumu** saņēma 21,2-30,6 % respondentu (visbiežāk – respondenti vecumā 18-54 gadi), bet 4,9-8,2 % norādīja, ka nezina, vai šādu atbalsta veidu saņēma mājsaimniecība, kurā viņi dzīvo.

**Maksas samazinājumu par patērēto dabas gāzi** saņēma 11,8-15,0 % respondentu, bet 5,3-10,6 % norādīja, ka nezina, vai šādu atbalsta veidu saņēma mājsaimniecība, kurā viņi dzīvo.

**Atbalstu aizsargātajām lietotājam** visbiežāk saņēma mājsaimniecības, kurās dzīvo 18-54 gadus veci respondenti (14,9 %).

**3. attēls. Atbalsta veidu apkures izmaksu segšanai mājsaimniecībai saņemšana 2022./2023.gada apkures sezonā, kuri tika piešķirti automātiski, pēc respondentu vecuma grupām (bija iespējami vairāki atbilžu varianti; bija jāatbild par katru no atbalsta veidiem)**

|  |  |
| --- | --- |
| Aizsargātajam lietotājam (trūcīga vai maznodrošināta ģimene (persona), daudzbērnu ģimene vai ģimene (persona), kuras aprūpē ir bērns ar invaliditāti, vai persona ar I invaliditātes grupu) piemērotais maksājuma samazinājums par elektroenerģijas tirdzniecības pakalpojumu |  |
| Maksas samazinājums par patērēto dabasgāzi |  |
| Maksas samazinājums par centralizēto siltumapgādes pakalpojumu |  |
| Maksas samazinājums par patērēto elektroenerģiju (pirmās 100 kWh) un obligātā iepirkuma un jaudas komponentēm |  |

4. attēlā tika iekļauti tikai to respondentu vērtējumi, kuri bija norādījuši, ka saņēma attiecīgo atbalsta veidu, kurš tika izmaksāts automātiski, samazinot pakalpojumu galarēķinu.

Respondenti visvairāk novērtēja maksas samazinājumu par centralizēto siltumapgādes pakalpojumu. 42,0 % respondentu, kuri saņēma šo atbalsta veidu, norādīja, ka tas būtiski atviegloja viņu mājsaimniecību ienākumu situāciju/ iespējas norēķināties par apkuri un elektroenerģiju (sk. 4. att.).

**4. attēls. Respondentu vērtējums par to, cik lielā mērā saņemtais atbalsta veids, kurš tika piešķirts automātiski, atviegloja mājsaimniecības ienākumu situāciju/ iespējas norēķināties par apkuri un elektroenerģiju (jāatbild par katru no atbalsta veidiem)**

***Individuāli pieprasāmā atbalsta novērtējums***

Starp atbalsta veidiem, uz kuriem bija **jāpiesakās individuāli** (sk. 5. att.), iedzīvotāji visbiežāk izmantoja iespēju saņemt **kompensāciju par malkas iegādi**. To saņēma 27,6 % respondentu vecumā 18-54 gadi, 35,4 % respondentu vecumā 55-64 gadi un 29,4 % respondentu vecumā 65+ gadi.

Respondentu skaits nebija pietiekams, lai varētu novērtēt atbalsta veidus “Izdevumu daļēja kompensēšana par mājokļa apkurē izmantoto sašķidrināto naftas gāzi” un “Izdevumu daļēja kompensēšana par mājokļa apkurē izmantoto dīzeļdegvielu”.

**5. attēls. Atbalsta veidu apkures izmaksu segšanai mājsaimniecībai saņemšana 2022./2023.gada apkures sezonā, uz kuriem bija jāpiesakās individuāli, pēc respondentu vecuma grupām (bija iespējami vairāki atbilžu varianti; bija jāatbild par katru no atbalsta veidiem)**

|  |  |
| --- | --- |
| Izdevumu daļēja kompensēšana par mājokļa apkurē izmantoto elektroenerģiju, ja patēriņš mēnesī pārsniedz 500 kWh |  |
| Izdevumu daļēja kompensēšana par koksnes granulu vai koksnes brikešu iegādi |  |
| Izdevumu daļēja kompensēšana par malkas iegādi |  |
| Izdevumu daļēja kompensēšana par mājokļa apkurē izmantoto sašķidrināto naftas gāzi |  |
| Izdevumu daļēja kompensēšana par mājokļa apkurē izmantoto dīzeļdegvielu |  |
| Pašvaldības sociālā dienesta izmaksātais mājokļa pabalsts |  |

6. attēlā datos tika iekļauti tikai to respondentu vērtējumi, kuri bija norādījuši, ka saņēma attiecīgo atbalsta veidu, uz kuru bija jāpiesakās individuāli.

Respondenti visvairāk novērtēja iespēju saņemt pašvaldības sociālā dienesta izmaksāto **mājokļa pabalstu**. 51,4 % respondentu, kuri saņēma šo atbalsta veidu, norādīja, ka tas būtiski atviegloja viņu mājsaimniecību ienākumu situāciju/ iespējas norēķināties par apkuri un elektroenerģiju. Daudz kritiskāk respondenti vērtēja iespēju saņemt izdevumu daļēju kompensēšanu par mājokļa apkurē izmantoto elektroenerģiju, ja patēriņš mēnesī pārsniedz 500 kWh – 57,1 % respondentu, kuri saņēma šo atbalsta veidu, norādīja, ka šīs atbalsta veids neatviegloja viņu mājsaimniecību ienākumu situāciju/ iespējas norēķināties par apkuri un elektroenerģiju. Lai arī respondenti norādīja, ka salīdzinoši aktīvi pieteicās iespējai saņemt izdevumu daļēju kompensēšanu par malkas iegādi (sk. 3. att.), tikai 13,8 % norādīja, ka tas būtiski atviegloja viņu mājsaimniecību ienākumu situāciju/ iespējas norēķināties par apkuri un elektroenerģiju (sk. 6. att.).

**6. attēls. Respondentu vērtējums par to, cik lielā mērā saņemtais atbalsta veids\*, uz kuru bija jāpiesakās individuāli, atviegloja mājsaimniecības ienākumu situāciju/ iespējas norēķināties par apkuri un elektroenerģiju (jāatbild par katru no atbalsta veidiem)**

\* izņemot atbalsta veidus “Izdevumu daļēja kompensēšana par mājokļa apkurē izmantoto sašķidrināto naftas gāzi” un “Izdevumu daļēja kompensēšana par mājokļa apkurē izmantoto dīzeļdegvielu”, jo respondentu skaits nebija pietiekams, lai iegūtu reprezentatīvas atbildes par šiem atbalsta veidiem

***Informētība par atbalsta saņemšanas iespējām***

Kopumā informētāki par atbalsta saņemšanas iespējām 2022./ 2023.gada apkures sezonā bija respondenti pensijas vecumā, t.i., vecumā 65 gadi un vairāk. Tāpat šīs vecuma grupas pārstāvji mazāk nekā citu vecuma grupu pārstāvji norādīja uz to, ka informācija par atbalsta pasākumiem nebija saprotama, tā bija pārāk sarežģīta vai bija grūti saprast, kam lūgt skaidrojumu (sk. 1. tab.).

**1. tabula. Respondentu vērtējums par sniegto informāciju par atbalsta saņemšanas iespējām 2022./ 2023.gada apkures sezonā kopumā pēc respondentu vecuma grupām (bija iespējams izvēlēties vairākas atbildes)**

|  |  |  |  |
| --- | --- | --- | --- |
|  | Respondentu vecuma grupa | | |
| 18-54 gadi | 55-64 gadi | 65+ gadi |
| Informācija par atbalsta pasākumiem bija savlaicīga | 36.1% | 35.9% | 44.7% |
| Informācija par atbalsta pasākumiem bija novēlota | 13.5% | 10.2% | 7.1% |
| Informācija par atbalsta pasākumiem bija saprotama | 37.8% | 42.7% | 48.2% |
| Informācija par atbalsta pasākumiem nebija saprotama, tā bija pārāk sarežģīta | 26.6% | 20.9% | 20.0% |
| Bija grūti saprast, kam lūgt skaidrojumu | 20.9% | 18.9% | 10.6% |
| **Visi attiecīgas vecuma grupas respondenti** | **100.0%** | **100.0%** | **100.0%** |

***Pieteikšanās atbalsta saņemšanai novērtējums***

Starp respondentiem, kuri izmantoja iespēju pieteikties kādām no piedāvātiem atbalsta veidiem individuāli, lielākā daļa norādīja, ka pieteikšanās bija vienkārša (71,3% no respondentiem 18-54 gadu vecumā, 71,6 % no respondentiem 55-64 gadu vecumā un 81,3 % no respondentiem 65+ gadu vecumā). 10,7 % respondentu 18-54 gadu vecumā un 9,5 % respondentu 55-64 gadu vecumā norādīja, ka bija nepieciešami pārāk daudz dokumentu, bet attiecīgi 7,5 % un 7,4 % norādīja uz ilgstošu pieteikšanas procesu (sk. 2.tab.).

**2. tabula. Respondentu vērtējums par pieteikšanās procesu, lai saņemtu kompensāciju par apkurē izmantoto elektroenerģiju, briketēm vai granulām, malku, sašķidrināto naftas gāzi, dīzeļdegvielu vai pašvaldību izmaksāto mājokļa pabalstu, t.i., par tiem atbalsta veidiem, kuriem bija jāpiesakās individuāli pēc respondentu vecuma grupām; to respondentu vidū, kuri pieteicās vismaz vienam atbalsta veidam, kur bija jāpiesakās individuāli (bija iespējams izvēlēties vairākas atbildes)**

|  |  |  |  |
| --- | --- | --- | --- |
|  | Respondentu vecuma grupa | | |
| 18-54 gadi | 55-64 gadi | 65+ gadi |
| Pieteikšanās bija vienkārša | 71.3% | 71.6% | 81.3% |
| Pieteikšanās bija sarežģīta | 14.0% | 10.5% | 6.3% |
| Tas bija ilgstošs process | 7.5% | 7.4% | 0.0% |
| Bija nepieciešami pārāk daudz dokumentu | 10.7% | 9.5% | 0.0% |
| Cits | 2.3% | 7.4% | 6.3% |
| **Visi attiecīgas vecuma grupas respondenti** | **100.0%** | **100.0%** | **100.0%** |

***Atbalsta nepieciešamības novērtējums***

Vairāk nekā puse respondentu (55,5 % no respondentiem vecuma grupā 18-54 gdi, 52,9 % no respondentiem vecuma grupā 55-64 gadi un 55,3 % no respondentiem vecumā grupā 65+ gadi) norādīja, ka 2022./ 2023.gada apkures sezonā ieviestie atbalsta pasākumi iedzīvotājiem energoresursu cenu pieauguma kompensēšanai bija vajadzīgi. Gandrīz puse respondentu (45,5 % no respondentiem vecuma grupā 18-54 gdi, 43,7 % no respondentiem vecuma grupā 55-64 gadi un 44,7 % no respondentiem vecumā grupā 65+ gadi) norādīja, ka atbalsta pasākumi nebija pietiekami (sk. 3. tab.).

**3. tabula. Respondentu vērtējums par 2022./ 2023.gada apkures sezonā ieviestiem atbalsta pasākumiem iedzīvotājiem energoresursu cenu pieauguma kompensēšanai kopumā pēc respondentu vecuma grupām (bija iespējams izvēlēties vairākas atbildes)**

|  |  |  |  |
| --- | --- | --- | --- |
|  | Respondentu vecuma grupa | | |
| 18-54 gadi | 55-64 gadi | 65+ gadi |
| Atbalsta pasākumi bija vajadzīgi | 55.5% | 52.9% | 55.3% |
| Atbalsta pasākumi tika nodrošināti pietiekamā apmērā | 4.8% | 7.3% | 5.9% |
| Atbalstu nesaņēma tie iedzīvotāji, kuriem tas bija nepieciešams | 12.3% | 6.3% | 9.4% |
| Atbalsta pasākumi nebija pietiekami | 45.5% | 43.7% | 44.7% |
| Atbalstu saņēma arī tie iedzīvotāji, kuri paši varēja segt izdevumus | 20.5% | 21.8% | 27.1% |
| Cits | 5.3% | 2.4% | 7.1% |
| **Visi attiecīgas vecuma grupas respondenti** | **100.0%** | **100.0%** | **100.0%** |

***Pieprasījums pēc mājokļa pabalsta***

Pašvaldību reģistru datu informācija par mājokļa pabalsta izmaksu liecina, ka 2022./ 2023.gada apkures sezonā mājokļa pabalstu saņēma aptuveni 1,5-2,5 reizes vairāk personu, nekā attiecīgajos mēnešos 2021./ 2022.gada apkures sezonā (neņemot vērā Ukrainas civiliedzīvotājus). Kopumā 2022./2023. gada apkures sezonā aptuveni katrs desmitais mājokļa pabalsta saņēmējs (11-12 %) bija Ukrainas civiliedzīvotājs (sk. 4. tab.).

**4. tabula. Mājokļa pabalstu saņēmušo personu skaits 2021./2022. un 2022./2023.gada apkures sezonās pa mēnešiem**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Apkures sezona** | **Iedzīvotāju grupa** | **Oktobris** | **Novembris** | **Decembris** | **Janvāris** | **Februāris** | **Marts** | **Aprīlis** |
| **2021./ 2022.** | **Latvijas pastāvīgie iedzīvotāji, neskaitot Ukrainas civiliedzīvotājus** | 10230 | 13091 | 16244 | 14542 | 21989 | 26297 | 25 978 |
| **Ukrainas civiliedzīvotāji** |  |  |  |  |  |  | 750 |
| **2022./ 2023.** | **Latvijas pastāvīgie iedzīvotāji, neskaitot Ukrainas civiliedzīvotājus** | 27 443 | 33 242 | 35 489 | 35 959 | 38 563 | 41 989 | 41 466 |
| **Ukrainas civiliedzīvotāji** | 3800 | 4139 | 4545 | 4533 | 4969 | 5255 | 5144 |

**III Secinājumi**

* Jo lielāks bija atbalsta apmērs, jo vairāk respondentu norādīja, ka atbalsta veids atviegloja mājsaimniecības ienākumu situāciju/ iespējas norēķināties par apkuri un elektroenerģiju. **Vairāk nekā 80%** **respondentu** VSAA automātiski izmaksātais pabalsts **atviegloja situāciju.**
* Ja gala rēķinā atbalsts tika iekļauts automātiski bez paša cilvēka iesaistes, iedzīvotāji par šāda atbalsta **automātisku piemērošanu** **nebija informēti**.
* Starp atbalsta veidiem, kuri tika piešķirti automātiski, respondenti visvairāk novērtēja maksas samazinājumu par centralizēto siltumapgādes pakalpojumu, jo tas būtiski atvieglojaviņu mājsaimniecību ienākumu situāciju un iespēju norēķināties par apkuri un elektroenerģiju.
* Starp atbalsta veidiem, uz kuriem bija jāpiesakās individuāli, iedzīvotāji visbiežāk izmantoja iespēju saņemt kompensāciju par malkas iegādi, taču visvairāk novērtēja iespēju saņemt pašvaldības sociālā dienesta izmaksāto mājokļa pabalstu – minētais atbalsta veids **82% respondentu atviegloja situāciju**. Aptuveni katrs desmitais mājokļa pabalsta saņēmējs (11-12 %) bija Ukrainas civiliedzīvotājs.
* Attiecībā uz sniegto informāciju par atbalsta saņemšanas iespējām gandrīz **40%** respondentu norādīja, ka **informācija par atbalsta pasākumiem bija savlaicīga un saprotama**. Tomēr ¼ (22%) daļa respondentu uzskatīja, ka informācija par atbalsta pasākumiem nebija saprotama un tā bija pārāk sarežģīta.
* Par tiem atbalsta veidiem, kuriem bija jāpiesakās individuāli, vairāk kā **70% respondentu norādīja, ka pieteikšanās bija vienkārša**.
* Vairāk nekā puse respondentu norādīja, ka 2022./ 2023.gada apkures sezonā ieviestie atbalsta pasākumi iedzīvotājiem energoresursu cenu pieauguma kompensēšanai **bija vajadzīgi**, bet tai pat laikā gandrīz puse respondentu norādīja norādīja, ka atbalsta pasākumi **nebija pietiekami**.
* Vienlaikus aptuveni ¼ norādīja, ka atbalstu saņēma arī tie iedzīvotāji, kuri paši varēja segt izdevumus.

**IV Ieteikumi**

Atbalsta automātiskas piešķiršanas gadījumā nodrošināt vairāk informēšanas pasākumus, lai iedzīvotāji būtu informēti par valsts sniegto atbalstu, tādējādi mazinot neapmierinātību un negācijas.

1. Social Protection Committee Annual Report 2023, pieejams https://ec.europa.eu/social/main.jsp?catId=738&langId=en&pubId=8565&furtherPubs=yes [↑](#footnote-ref-1)
2. Valsts pabalsts 30 eiro mēnesī kā piemaksas pie ģimenes valsts pabalsta par bērnu ar invaliditāti saņēmējam vai kā personai, kurai Latvijas Republikā ir piešķirts bēgļa vai alternatīvais statuss (maksāja kopā ar ikmēneša pensiju/ pabalstu) [↑](#footnote-ref-2)